  Туспуктэм: vk.com (Алексей Семенов) Анжелика Тихонова корреспондент 18-тӥ пӧсьтолэзе Алнаш ёросысь Улын Сыръезь гуртысь «Писеевское» гурт возёсын скал кыскись роботэн 300 пудолы чаклам фермаез усьтӥзы. Гид Алнаш ёросын витетӥез сыӵеез луиз, нош Удмуртиын – 11-тӥез. Ужрадэ элькунлэн тӧроез Александр Бречалов но пыриськиз. Со сярысь элькун тӧролэн но кивалтэтлэн пресс-службазы ивортӥз. Скал кыскись роботэн фермаез гурт возёсын 2021-тӥ арын пуктыны кутскизы. Та дырлы отын кык роботсы вань ини. Нош матысь дыре эшшо кыкез вуозы на. Озьы, лэсьтӥськонэз но ужан тӥрлыкез лыдэ басьтыса, гидлэн огъя дуныз 93 миллион манет луоз. Выль фермаын оглом 50 пала адями тырше. Гидэз усьтон 5 уж инты кылдытыны луонлык сётӥз. Азьланяз гурт возёсын эшшо 300 скаллы таӵе ик огъет лэсьтыны ӧдъяло на, солы инты дасямын ини. « Выль фермаосты усьтон элькунмес араз миллион тонна йӧл кысконлы матэктытэ. Ферма туала тӥрлыкен тырмытэмын. Алнаш ёрос со ласянь одӥгез азьмынӥсь луэ. Фермаосмылэн вузъёссы Россиын гинэ кулэ карымонэсь ӧвӧл. Вить ар ӵоже ми Алнаш ёросын трос лэсьтӥм, но азямы эшшо паськытэсьгес ужпумъёс пуктоно, кызьы, кылсярысь, «Писеевское» гурт возёслэн кивалтӥсез но вань ужбергатӥсьёсмы пукто » Александр Бречалов, Удмуртилэн тӧроез Пусъём, элькунын кӧня ке ар ӵоже ини «Миллион тонн молока» программа улонэ пыӵатӥське. Солы луыса возёсъёс выль огъетъёс пуктыны но выльдыны, тӥрлыклы коньдон басьтыны быгато. Туэ улосвылысь предприятиос оглом 120,7 миллион манет субсидиос басьтӥзы. Тодэ вайытом, кемалась ик ӧвӧл Алнаш ёросысь «Решительный» огазеяськонын 380 пудо йырлы чаклам роботэн гид усьтӥзы. Тегъёс: гуртвозёс Алнаш Удмуртия АлександрБречалов  